
valtiontalouden TARKASTUSVIRASTON AJANTASAINEN TYÖJÄRJESTYS (voimassa 1.10.2010 alkaen toistaiseksi; muutokset 6.9.2011 voimaan 15.9.2011 alkaen)
Tarkastusviraston organisaatio

1 § Valtiontalouden tarkastusvirastossa on tarkastuksen ja valvonnan sekä eduskuntakertomusraportoinnin toimintayksikköinä tilintarkastuksen, tuloksellisuustarkastuksen ja johdon tuen toimintayksiköt. Tarkastusvirastossa on hallintoasioiden hoitoa, tietopalvelua ja toiminnan edellytysten luontia varten lisäksi hallintoyksikkö ja tietoyksikkö.
Johdon tuen toimintayksikössä on ammatillisten asiantuntijapalvelujen tuottamista varten assistenttipooli. 
Pääjohtaja voi perustaa pysyviä ja tilapäisiä tehtäviä ja toimintoja varten esikunta-, valmistelu-, yhteistyö- ja projektiorganisaatioita.

Tilintarkastuksen toimintayksikön tehtävät
2 § Tilintarkastuksen toimintayksikön tehtävänä on tarkastusviraston tilintarkastuksesta antamien määräysten ja ohjeiden mukaisesti suorittaa tarkastussuunnitelmassa päätetyt valtion ja sen valtion virastojen ja laitosten tilintarkastukset sekä suorittaa lailla tarkastusviraston tehtäväksi säädetyt eräiden valtion talousarvion ulkopuolella olevien valtion rahastojen tilintarkastukset. Tilintarkastuksen toimintayksikön tehtävänä on lisäksi suorittaa tarkastusviraston tarkastussuunnitelmassa päätetyt toimintayksiköiden yhteistyönä toteutettaviin tarkastuksiin liittyvät toimintayksikölle osoitetut tehtävät ja mahdolliset tarkastussuunnitelmassa päätetyt muut erillistarkastukset.

Tilintarkastuksen toimintayksikön tehtävänä on 1 momentissa määrätyn lisäksi:

1) tarkastaa tarkastusviraston antamien määräysten ja ohjeiden mukaisesti valtion hallintoa ja toimintoja koskevan lainsäädännön, velvoittavien määräysten ja sopimusten sekä hyvän hallinnon periaatteiden noudattamista;
2) tarkastaa valtionapujen ja valtiontukien käytön laillisuutta ja asianmukaisuutta sekä EU:n varojen hoidon ja käytön laillisuutta ja asianmukaisuutta Suomessa sekä osallistua toiminnantarkastuksen toimintayksikön valtionapu- ja valtiontukijärjestelmiä koskeviin tarkastuksiin laillisuuden ja asianmukaisuuden tarkastamisen osalta; 
3) valmistella tarkastusviraston kanteluiden käsittelystä antamien ohjeiden mukaisesti tarkastusvirastolle tehdyt valtion taloudenhoitoa ja puoluelaissa (10/1969) sekä ehdokkaan vaalirahoituksesta annetussa laissa (273/2009), jäljempänä vaalirahoituslaki, tarkoitettua vaali- ja puoluerahoitusta koskevat kanteluasiat. Valtion taloudenhoidon tuloksellisuutta koskeva kantelu siirretään kuitenkin tuloksellisuustarkastuksen toimintayksikön käsiteltäväksi;
4) käsitellä tarkastusviraston väärinkäytösilmoitusten käsittelystä antamien ohjeiden mukaisesti tarkastusvirastolle tehdyt väärinkäytösilmoitukset;
5) valmistella ehdotus toimintayksikön toimialaa koskeviksi tärkeimmiksi havainnoiksi ja valtion taloudenhoidon ja EU:n varojen hoidon tilaa koskevaksi raportoinniksi tarkastusviraston eduskunnalle annettavissa kertomuksissa;
6) valmistella tarkastusviraston lausunnot ja aloitteet, jotka pääosin liittyvät tilintarkastuksen toimintayksikön ja siihen liittyvän osaamisen näkökulmiin sekä antaa toimialallaan ulkoisen tarkastuksen rooliin sopivaa asiantuntijapalvelua;
7) huolehtia tarkastusviraston osaamisesta ja sen kehittämisestä sekä ulkoisesta yhteistyöstä tilintarkastuksen ja siihen läheisesti liittyvän osaamisen ja näkökulmien aloilla sekä kehittää tarkastusviraston toimintaa toimialallaan;
8) seurata toimialan kansallista ja kansainvälistä kehitystä ja vaikuttaa siihen sekä osallistua toimialan kotimaiseen ja kansainväliseen yhteistyöhön;
9) valmistella tarkastusviraston strategian ja tarkastussuunnitelman sekä toiminnan ja talouden suunnitteluasiakirjojen ja tulostavoitteiden valmistelua varten tarvittavat riskianalyysit ja toimintaympäristön kuvaukset toimintayksikön näkökulmasta ja ehdotukset toimialaa koskeviksi viraston suunnitelmiksi ja tavoitteiksi;
10) käsitellä puoluelain ja vaalirahoituslain mukaiset asiat ja valmistella ehdotukset eduskunnalle annettaviksi kertomuksiksi tarkastusviraston toiminnasta puoluelain valvonnassa (puoluerahoituksen valvontakertomus) ja ehdokkaan vaalirahoituksesta annetun lain mukaan tehdyistä ilmoituksista sekä toiminnastaan ilmoitusvelvollisuuden noudattamisen valvonnassa (vaalirahoituksen valvontakertomus) ja toimia vaali- ja puolurahoituslainsäädännön sisältöä koskevana asiantuntijana siltä osin kuin tehtävä kuuluu tarkastusvirastolle;
11) toimia tehtävissään tarvittavien tietoprosessien ja tietojärjestelmien prosessin/järjestelmäomistajana; ja

12) valmistella muut pääjohtajan toimintayksikölle antamat asiat.
Tuloksellisuustarkastuksen toimintayksikön tehtävät

3 § Tuloksellisuustarkastuksen toimintayksikön tehtävänä on suorittaa tarkastusviraston tuloksellisuustarkastuksesta antamien määräysten ja ohjeiden mukaisesti tarkastussuunnitelmaan sisältyvät tarkastukset sekä lisäksi tarkastussuunnitelmassa päätetyt toimintayksiköiden yhteistyönä toteutettaviin tarkastuksiin liittyvät toimintayksikölle osoitetut tehtävät ja mahdolliset tarkastussuunnitelmassa päätetyt erillistarkastukset.

Tuloksellisuustarkastuksen toimintayksikön tehtävänä on 1 momentin lisäksi:

1) valmistella ehdotus toimintayksikön toimialan näkökulmasta tehtäviksi tärkeimmiksi havainnoiksi ja valtion taloudenhoidon ja toiminnan sekä EU:n varojen hoidon ohjausjärjestelmiä ja tuloksellisuutta koskevaksi raportoinniksi tarkastusviraston eduskunnalle annettavissa kertomuksissa;

2) valmistella tarkastusviraston lausunnot ja aloitteet, jotka pääosin liittyvät toimintayksikön ja siihen liittyvän osaamisen näkökulmiin sekä antaa toimialallaan ulkoisen tarkastuksen rooliin sopivaa asiantuntijapalvelua;

3) huolehtia tarkastusviraston osaamisesta ja sen kehittämisestä sekä ulkoisesta yhteistyöstä tuloksellisuustarkastuksen ja siihen läheisesti liittyvän osaamisen ja näkökulmien aloilla sekä kehittää tarkastusviraston toimintaa toimialallaan;

4) seurata toimialan kansallista ja kansainvälistä kehitystä ja vaikuttaa siihen sekä osallistua toimialan kotimaiseen ja kansainväliseen yhteistyöhön;

5) valmistella tarkastusviraston strategian ja tarkastussuunnitelman sekä toiminnan ja talouden suunnitteluasiakirjojen ja tulostavoitteiden valmistelua varten tarvittavat riskianalyysit ja toimintaympäristön kuvaukset toimintayksikön näkökulmasta ja ehdotukset toimialaa koskeviksi viraston suunnitelmiksi ja tavoitteiksi;

6) käsitellä tarkastusviraston kanteluiden käsittelystä antamien ohjeiden mukaisesti tarkastusvirastolle tehdyt valtion taloudenhoidon tuloksellisuutta koskevat kanteluasiat; 

7) toimia tehtävissään tarvittavien tietoprosessien ja tietojärjestelmien prosessin/järjestelmäomistajana; ja

8) valmistella muut pääjohtajan toimintayksikölle antamat asiat.

Johdon tuen toimintayksikön tehtävät

4 § Johdon tuen toimintayksikön tehtävänä on: 

1) avustaa pääjohtajaa tarkastusviraston toiminnan ja talouden johtamisessa, suunnittelussa, kehittämisessä sekä seurannassa;

2) suorittaa johdon tuen toimintayksikölle viraston tarkastussuunnitelmassa annetut finanssipolitiikan tarkastukset ja muut tarkastukset sekä osallistua tarkastussuunnitelman mukaisesti muiden toimintayksiköiden tehtävänä oleviin tarkastuksiin;
3) johtaa tarkastusviraston eduskunnalle annettavien kertomusten ja eduskunnan valiokunnille annettavien lausuntojen ja muiden asiantuntijapalveluiden valmistelua sekä valmistella eduskuntakertomukset ja lausunnot siltä osin kuin asia ei ole muiden toimintayksiköiden tai yksiköiden valmisteltavana;

4) valmistella yhteistyössä viraston muiden tarkastuksen toimintayksiköiden kanssa tarkastusviraston ehdotukset eduskunnalle annettavien kertomusten laatimista koskeviksi ohjeiksi ja toimenpiteiksi sekä kehittää eduskuntakertomusta;

5) valmistella yhdessä muiden tarkastuksen toimintayksiköiden kanssa kansan- ja valtiontalouden kokonaistaloudelliset riskianalyysit ja toimintaympäristöanalyysit viraston tarkastussuunnittelua sekä toiminnan ja talouden suunnittelua varten sekä tuottaa tähän analyysiin perustuvat, ylimmälle ulkoiselle tarkastusviranomaiselle sopivat ulkoiset raportit;
6) esitellä pääjohtajalle tarkastuksen toimintayksiköiden ja hallintoyksikön sekä tietoyksikön kanssa yhteistyönä valmisteltu ehdotus tarkastusviraston strategiaksi, tarkastussuunnitelmaksi ja tulostavoitteiksi sekä ehdotukset muiksi viraston yhteisiksi strategisiksi toimintalinjauksiksi ja suunnitelmiksi ja kehittää strategista johtamista;
7) valmistella yhdessä muiden tarkastuksen toimintayksiköiden sekä hallinto- ja tietoyksikön kanssa osaamisen kehittämisen yleisiä perusteita ja esitellä pääjohtajalle osaamisen johtamista ja kehittämistä koskevat yleiset linjaukset;
8) tarkastuksen toiminta- ja muiden yksiköiden kanssa neuvoteltuaan valmistella hallintoyksikön kanssa ja esitellä pääjohtajalle esitys tarkastusviraston ja sen toimintayksiköiden ja muiden yksiköiden voimavarakehyksiksi sekä virkojen ja henkilöstön kohdentamisesta ja siirtämisestä; 
9) valmistella ja hoitaa yhteistyössä muiden tarkastuksen toimintayksiköiden kanssa asiat, jotka koskevat tarkastusviraston kansainvälisen toiminnan yleisiä perusteita ja linjauksia;

10) valmistella asiat, jotka koskevat jäljempänä 9 §:ssä tarkoitettua laatulautakuntaa ja tieteellistä neuvostoa;

11) antaa muita pääjohtajan päättämiä viraston yhteisiä ulkoisia ja sisäisiä asiantuntijapalveluita;

12) hallinnoida ja hoitaa asiat, jotka koskevat viraston media-, verkko- ja julkaisuviestintää sekä työyhteisö- ja asiantuntijaviestinnän yleisiä perusteita ja toimintaperiaatteita ja tuottaa viestinnän yhteisiä palveluita;
13) viraston yhteisten assistentti- ja ammatillisten asiantuntijapalveluiden ja yhteisten sihteeripalveluiden hallinnointi; 
14) koordinoida tarkastusviraston toiminta- ja laatukäsikirjan ylläpitoa, 
15) toimia tehtävissään tarvittavien tietoprosessien ja tietojärjestelmien prosessin/järjestelmäomistajana; ja 

16) valmistella muut pääjohtajan toimintayksikölle antamat asiat.

Hallintoyksikön tehtävät

5 § Hallintoyksikön tehtävänä valmistella ja hoitaa asiat sekä järjestää viraston yhteiset palvelut, jotka koskevat tarkastusviraston: 
1) yleishallintoa; 
2) henkilöstöhallintoa, HR-toimintoja ja osaamisen johtamisen ja kehittämisen toimintoja ja koulutusta sekä palkkausta ja virkaehtosopimusasioita; 
3) taloudensuunnittelua ja -ohjausta, talous- ja resurssihallintoa, talous- ja henkilöstöhallinnon prosessiin liittyvää sisäistä valvontaa ja riskienhallintaa sekä tilinpäätöstä ja toimintakertomusta, jäljempänä 30 §:ssä tarkoitettua jatkuvaa talous- ja tulosseurantaa; 
4) hankintatoimen ohjausta ja tukea sekä hallintoyksikön toimialaan kuuluvia hankintoja ja hankintoja, jotka eivät kuulu muiden yksiköiden hoidettaviksi; 
5) kulunvalvontaa ja turvallisuutta sekä työsuojelua; ja
6) toimitiloja.
Hallintoyksikön tehtävänä on lisäksi:
1) valmistella yhteistyössä tarkastuksen toimintayksiköiden ja tietoyksikön kanssa tarkastusviraston toiminta- ja taloussuunnitelma ja talousarvioehdotus sekä toimintakertomus;

2) antaa oikeudellista neuvontaa;
3) toimia tehtävissään tarvittavien tietoprosessien ja tietojärjestelmien prosessin/järjestelmäomistajana;

4) tukea ja avustaa johdon tukea sille kuuluvien asioiden hoitamisessa sekä hoitaa muut pääjohtajan ja johdon tuen päällikön hallintoyksikölle antamat tehtävät; ja
5) tukea palveluillaan ja voimavaroillaan tietoyksikköä tälle kuuluvien tehtävien hoitamisessa.
Tietoyksikön tehtävät

6 § Tietoyksikön tehtävänä on valmistella ja hoitaa asiat sekä järjestää viraston yhteiset palvelut, jotka koskevat:
1) tiedon johtamista ja tietämyksen hallintaa sekä tietoprosesseja ja tietovarantoja ja arkkitehtuureja; 

2) asiakirjahallintoa; 

3) kirjasto- ja tietopalvelua

4) tietohallintoa ja tietojärjestelmiä sekä sähköisiä palveluita ja sähköistä työympäristöä;

5) tarkastusviraston tietoturvallisuuden hallintajärjestelmää;

6) toimialaan kuuluvia hankintoja;

7) eduskuntaraportoinnin ja tarkastus- ja valvontatoiminnan ja muun asiantuntijatoiminnan sekä johtamisen ja ulkoisen viestinnän ja työyhteisöviestinnän tukemista ja toteuttamista tietoteknisin ratkaisuin ja tietovarannoilla; ja 

8) puoluelaissa ja vaalirahoituslaissa säädettyjen rekistereiden ja vaali- ja puoluerahoituksen avoimuutta toteuttavien tietojärjestelmien ja -palveluiden teknistä toteuttamista, kehittämistä ja teknistä ylläpitoa sekä muuten kuin sähköisessä muodossa saapuvien vaalirahoitusilmoitusten tallentamista tietojärjestelmään.

Tietoyksikön tehtävänä on lisäksi: 

1) osallistua erityisesti informaatiohallinnon ja ICT-järjestelmätarkastuksiin ja muihin tarkastuksiin ja ulkoisten asiantuntijapalveluiden tuottamiseen tarkastussuunnitelmassa määritellyllä tavalla;

2) ylläpitää tarkastusviraston sisäisten ohjeiden ja määräysten luetteloa sekä julkaista yhteistyössä muiden yksiköiden kanssa niiden ajantasaisia versioita; 

3) ylläpitää Suomen säädöskokoelmasta annetun lain 5 §:ssä tarkoitettua tarkastusviraston määräyskokoelmaa; 

4) tukea tietoprosessien ja tietojärjestelmien prosessien/tietojärjestelmien omistajia mm. osallistumalla päätösten ja selosteiden valmisteluun, käyttöoikeusperiaatteiden määrittämiseen sekä opastamalla pääkäyttäjiä;

5) toimia viraston yhteisten tietojärjestelmien järjestelmänomistajana, jollei tehtävää ole osoitettu muulle toimintayksikölle tai yksikölle
6) toimia tehtävissään tarvittavien tietoprosessien ja tietojärjestelmien prosessin/järjestelmäomistajana;

7) tukea ja avustaa johdon tukea sille kuuluvien asioiden hoitamisessa sekä hoitaa muut pääjohtajan ja johdon tuen päällikön tietoyksikölle antamat tehtävät; ja 

8) tukea palveluillaan ja voimavaroillaan hallintoyksikköä tälle kuuluvien tehtävien hoitamisessa.

Tarkastusta koskevien ohjeiden ja määräysten antaminen ja valmistelu

7 § Pääjohtaja päättää tarkastusviraston tarkastusohjeista sekä muista tarkastusviraston tarkastus- ja asiantuntijatoimintaa koskevista ohjeista ja määräyksistä. Tarkastuksen toimintayksiköt valmistelevat ehdotukset tarkastus- ja siihen liittyvää asiantuntijatoimintaa koskeviksi ohjeiksi ja määräyksiksi sekä tarkastusohjeiksi ja ne esittelee toimintayksikön päällikkö toimialansa osalta. Tarkastustoimintaa yhteisesti koskevat tarkastusohjeet ja määräykset valmistelee johdon tuen toimintayksikkö yhteistoiminnassa muiden tarkastuksen toimintayksiköiden kanssa ja ne esittelee pääjohtajan määräämä virkamies.
Uhkasakon tuomitseminen ja uhkasakkolautakunta

8 § Valtiontalouden tarkastusvirastosta annetun lain 15 §:ssä, puoluelaissa ja vaalirahoituslaissa tarkoitetun tarkastusviraston asettaman uhkasakon tuomitsee maksettavaksi tarkastusviraston uhkasakkolautakunta. Uhkasakkolautakunnan esittelijän tehtävänä on yhteistyössä ao. tarkastuksen toimintayksikön kanssa valmistella uhkasakkolautakunnalle esiteltävät asiat.(uhkasakkolautakunnan jäsenet ja esittelijät liite 1)

Laatulautakunta ja tieteellinen neuvosto

9 § Tarkastusvirastossa voi olla viraston sisäisen laadunhallintajärjestelmän arviointia ja muita laadunvarmistukseen liittyviä tarkastusviraston sisäisiä asiantuntija- ja arviointitehtäviä varten laatulautakunta, jonka asiantuntijat tarkastusvirasto kutsuu. Laatulautakunnan tehtävistä ja toimintatavoista päätetään tarkemmin lautakunnan asettamispäätöksessä.

Tarkastusvirastolla voi olla tieteellinen neuvosto, jonka jäsenten tehtävänä on tarkastusviraston pyynnöstä seurata ja laatia lausuntoja ja selvityksiä finanssihallintoon ja muista tarkastusviraston toimialaan liittyvistä merkityksellisistä kysymyksistä tarkastusviraston toiminnan kannalta keskeisten tieteenalojen näkökulmista. Neuvoston kokoonpanosta ja sen työn järjestämisestä sekä toimintatavoista päätetään neuvoston asettamispäätöksessä.

Johtavat virkamiehet

10 § Valtiontalouden tarkastusviraston pääjohtajasta säädetään valtiontalouden tarkastusvirastosta annetussa laissa, eduskunnan virkamiehistä annetussa laissa sekä eduskunnan työjärjestyksessä. Tarkastuksen toimintayksiköiden, hallintoyksikön ja tietoyksikön toimintaa johtavat pääjohtajan määräämät virkamiehet. Lisäksi pääjohtaja päättää virkamiesten sijoittamisesta muihin henkilöjohtamista sisältäviin tehtäviin.

Pääjohtajan sijaisena toimivat pääjohtajan osoittamassa järjestyksessä tarkastuksen toimintayksiköiden päälliköt ja näiden jälkeen pääjohtajan nimeämät muut virkamiehet (pääjohtajan sijaiset liite 2).

Tarkastuksen toimintayksiköiden, hallintoyksikön ja tietoyksikön päälliköiden sijaisina toimivat pääjohtajan tehtävään määräämät tarkastusviraston virkamiehet (yksiköiden päälliköt liite 3 ja sijaiset liite 4). 

Johtaminen

11 § Valtiontalouden tarkastusvirastosta annetun lain 7 §:n mukaan tarkastusviraston toimintaa johtaa pääjohtaja. 

12 § Tarkastuksen toimintayksiköiden päälliköt johtavat toimintayksikön tehtävänä olevaa tarkastus- ja asiantuntijatoimintaa sekä toimintayksikön muiden tehtävien hoitamista ja vastaavat niiden tuloksellisuudesta ja kehittämisestä sekä sisäisestä valvonnasta ja laadunhallinnan samoin kuin tarkastusviraston sisäisen ja ulkoisen yhteistyön järjestämisestä. Tarkastuksen toimintayksikön päällikön on huolehdittava toimialallaan tarkastusviraston kannanottojen ja toimenpiteiden sekä menettelyiden johdonmukaisuudesta ja yhtenäisyydestä. Tarkastuksen toimintayksikön päällikön tehtävänä on lisäksi järjestää julkishallinnon ja -talouden tilintarkastajista annetussa laissa edellytetty valvonta ja laadunvarmistus.

13 § Hallintoyksikön ja tietoyksikön päällikkö johtaa yksikkönsä toimintaa sekä vastaavat toiminnan tuloksellisuudesta ja kehittämisestä sekä sisäisestä valvonnasta ja laadunhallinnasta samoin kuin tarkastusviraston sisäisen ja ulkoisen yhteistyön järjestämisestä. Päälliköiden on huolehdittava toimialallaan tarkastusviraston kannanottojen, toimenpiteiden ja menettelyiden johdonmukaisuudesta ja yhtenäisyydestä.

14 § Tarkastuksen toimintayksiköiden tarkastusryhmien esimiesten ja muiden esimiesten tehtävänä on johtaa ja ohjata sekä valvoa johdettavanaan olevan ryhmän ja siihen kuuluvien henkilöiden toimintaa viraston tavoitteiden toteuttamiseksi ja tehtävien tulokselliseksi hoitamiseksi. Lisäksi esimiesten tehtävänä on huolehtia ryhmän tai yksikön toiminnan suunnittelusta ja kehittämisestä sekä siihen kuuluvien henkilöiden työtehtävien hoitamisessa tarvittavasta osaamisesta ja sen kehittämisestä. Tarkastusryhmien esimiesten ja muiden esimiesten sekä soveltuvin osin hankkeen vetäjän tehtävänä on huolehtia laadunvarmistuksesta johdettavanaan olevan toiminnan osalta.

15 § Pääjohtajan asettaman hankkeen vetäjän tehtävänä on suunnitella hankkeen toteuttaminen ja laatia hanke- ja työsuunnitelma sekä johtaa hankeen toteuttamista ja siihen määrättyjen henkilöiden toimintaa. Pääjohtajan asettaman hankkeen vetäjän tehtävänä on antaa palaute työsuorituksen arviointia varten hankkeeseen määrätyn henkilön esimiehelle.

Muiden projektien ja hankkeiden osalta 14 §:n 1 momentissa annettujen määräysten soveltamisesta päätetään projektia tai hanketta asetettaessa erikseen.

16 § Kaikkien esimiestehtäviin määrättyjen sekä soveltuvin osin hankkeen vetäjän tehtävänä on työskennellä viraston johdon, esimieskollegoiden ja alaisten kanssa yhteistyössä viraston tehtävien tulokselliseksi hoitamiseksi. Esimiesten tehtävänä on myös huolehtia tehtäviensä, toimivaltuuksiensa ja muiden käytettävissä olevien voimavarojen rajoissa alaistensa motivoinnista, tukemisesta, oikeudenmukaisesta kohtelusta ja työhyvinvoinnista sekä työsuoritusten arvioinnista. Mikäli henkilö työskentelee merkittävässä määrin muun kuin suoritusarvioinnista vastaavan esimiehensä alaisuudessa, niin tämän esimiehen tehtävänä on antaa suoritusarviointia varten palaute suoritusarvioinnista vastaavalle esimiehelle.

17 § Tarkastusviraston koko henkilökunnan tehtävänä on työskennellä viraston tehtävän ja strategian sekä vahvistettujen suunnitelmien tulokselliseksi toteuttamiseksi yhteistyössä kollegoiden, esimiesten ja viraston johdon kanssa sekä huolehtia tehtäviensä hoitamisessa tarvittavasta osaamisesta ja sen kehittämisestä. Lisäksi jokaisen tehtävänä on huolehtia tehtäviensä hoitamisesta laadukkaasti ja annettujen määräysten ja ohjeiden mukaisesti sekä varmistaa oman työnsä laatu.

Johtoryhmä ja laajennettu johtoryhmä
18 § Tarkastusviraston johtoryhmä toimii pääjohtajan ja tarkastuksen toimintayksiköiden, hallintoyksikön ja tietoyksikön johdon sekä henkilöstön yhteistyö- ja valmisteluelimenä tarkastusviraston johtamisessa ja toiminnan suunnittelussa, kehittämisessä sekä toiminnan arvioinnissa (6.9.2011).

Johtoryhmän puheenjohtajana toimii pääjohtaja. Johtoryhmään kuuluu jäseninä tarkastuksen toimintayksiköiden, hallintoyksikön ja tietoyksikön päälliköt, tarkastustoiminnan johtamista ja kehittämistä varten pääjohtajan määräämät muut virkamiehet sekä pääjohtajan laatu- ja kantelupäällikön tehtävävään määräämä virkamies. Johtoryhmään voi lisäksi kuulua jäseninä henkilöstön edustajia. Henkilöstön edustuksesta johtoryhmässä sovitaan tarkastusviraston ja eduskunnassa virkaehtosopimuksen neuvotteluosapuoliksi hyväksyttyjen tarkastusvirastossa edustettujen henkilöstöjärjestöjen välisessä sopimuksessa. Johtoryhmän sihteerinä toimii johdon tuen toimintayksikön päällikkö, joka avustaa pääjohtajaa johtoryhmän kokousten valmistelussa ja johtoryhmässä käsiteltävien asioiden valmistelun yhteensovittamisessa sekä seurannassa. Johtoryhmä käyttää tarpeen mukaan tarkastusviraston virkamiehiä asiantuntijoina ja valmistelijoina asioiden käsittelyssä (6.9.2011). 
Pääjohtajan poissa ollessa puheenjohtajan tehtävää hoitaa pääjohtajan sijainen. 

19 § Tarkastusviraston laajennettu johtoryhmä toimii viraston johtoryhmän ja muiden esimiestehtävissä toimivien virkamiesten yhteistyö- ja valmisteluelimenä tarkastusviraston johtamisessa, toiminnan suunnittelussa, kehittämisessä sekä toiminnan arvioinnissa. Laajennettu johtoryhmä muodostaa viraston johdon. Laajennetun johtoryhmän puheenjohtajana toimii pääjohtaja ja hänen poissa ollessaan pääjohtajan sijainen. Laajennetun johtoryhmän sihteerinä ja jäsenenä toimii pääjohtajan määräämä virkamies. 
Ratkaisuvallan järjestäminen
20 § Pääjohtajan ratkaisuvallasta säädetään valtiontalouden tarkastusvirastosta annetun lain 7 §:ssä ja eduskunnan virkamiehistä annetussa laissa. Uhkasakkolautakunnan ratkaistaviksi kuuluvista asioista säädetään valtiontalouden tarkastusvirastosta annetun lain 15 §:ssä ja puoluelaissa sekä vaalirahoituslaissa.

Pääjohtajan oikeudesta pidättää itselleen päätösvalta asiassa, jonka virkamies saisi työjärjestyksen mukaan ratkaista, säädetään valtiontalouden tarkastusvirastosta annetun lain 7 §:ssä.

21 § Tarkastuksen toimintayksikön päällikkö voi ratkaista esittelystä asiat, jotka koskevat:

1) tarkastuskertomusta;

2) tarkastusmuistiota, tarkastuskertomusluonnosta ja asianosaisen sekä muiden tahojen kuulemista; 

3) toimintayksikön toimialaan kuuluvia lausuntoja, aloitteita, ehdotuksia ja sekä muita asiantuntijatehtäviä;

4) toimintayksikön toimialaan kuuluvia kanteluita;

5) toimialansa yhteydenpitoa ja yhteistyötä Euroopan tilintarkastustuomioistuimen kanssa sekä muuta kansainvälistä yhteistyötä, jollei asia ole laajakantoinen ja merkittävä tai koske pääjohtajan tehtävänä tai vastuulla olevaa asiaa taikka tarkastusviraston ylimmän johdon yhteistyötä. EU- ja muiden kansainvälisten asioiden ratkaisuista on tarvittaessa neuvoteltava viraston muiden yksiköiden kanssa;

6) sisäisessä budjetissa toimintayksikölle kohdennettujen määrärahojen käyttöä hankintaohjeessa ja matkamääräysten antamista taloussäännössä tarkemmin määrätyllä tavalla; ja

7) virka-avun pyytämistä ja uhkasakon asettamista.
Tarkastuksen toimintayksikön päällikkö voi antaa tarkastusviraston virkamiehen ratkaistavaksi esittelystä edellä 1 momentin 1 – 5 kohdassa tarkoitetun asian.
Tarkastuksen toimintayksikön päällikkö saa yksittäistapauksessa pidättää itselleen ratkaisuvallan asiassa, joka kuuluisi alaisensa virkamiehen ratkaistavaksi. 
Tarkastuksen toimintayksikön päällikkö voi päättää toimintayksikön toimintasuunnitelmasta ja toimintayksikön tehtävän toteuttamiseksi tarvittavista hankkeista ja projekteista sekä jollei työjärjestyksessä ole toisin määrätty, toimintayksikköön sijoitettujen virkamiesten työnjaosta ja tehtävistä ilman esittelyä.

Tarkastuksen toimintayksiköiden tarkastusryhmien esimiehet ja muut esimiehet voivat päättää ilman esittelyä asioista, jotka koskevat tarkastuskertomusluonnoksen ja tarkastusmuistion tai muun vastaavan valmistumista ja siirtämistä tarkastusohjeiden mukaisen tarkastusprosessin seuraavaan vaiheeseen sekä asianosaisilta pyydettäviä lisäselvityksiä. Tarkastusryhmän esimies ja muu esimies voivat antaa taloussäännössä tarkemmin määrätyllä tavalla johtamisvastuulleen kuuluviin projekteihin liittyviä matkamääräyksiä.

Tarkastuksen toimintayksikön päällikkö voi antaa tarkastusviraston virkamiehen ratkaistavaksi ilman esittelyä edellä 5 momentissa tarkoitetun asian (6.9.2011).

22 § Tarkastuksen toimintayksikön on annettava pääjohtajalle tiedoksi:

1) tilintarkastuksen toimintayksikön tarkastusta koskeva riskianalyysi, tarkastussuunnitelma, tarkastusmuistio, väliraportti, vuosiyhteenveto ja tarkastuskertomus; 

2) tuloksellisuustarkastuksen toimintayksikön tarkastusta koskeva riskianalyysi, aloituskokousmuistio, esiselvitys, teemasuunnitelma, tarkastuskertomusluonnos ja tarkastuskertomus sekä jälkiseurantaraportti; ja
3) johdon tuen toimintayksikön riskianalyysiä ja tarkastusta koskevat asiakirjat noudattaen soveltuvin mitä edellä kohdissa 1 ja 2 on määrätty.
Tarkastuksen toimintayksikön päällikön on annettava pääjohtajalle tiedoksi ja informoitava pääjohtajaa tarkastuksessa ja kanteluissa esille tulleista merkittävistä tai periaatteellisista kysymyksistä ennen asian ratkaisemista. 

Tuloksellisuustarkastuksen toimintayksikön päällikön ja soveltuvin osin johdon tuen toimintayksikön päällikön ja laillisuustarkastuksissa tilintarkastuksen toimintayksikön päällikön on varattava pääjohtajalle mahdollisuus keskustella teemasuunnitelmasta ja esiselvityksestä tai vastaavasta tarkastussuunnitelmasta ennen tarkastuksen käynnistämistä niiden perusteella sekä tarkastuskertomusluonnoksesta ennen sen antamista tarkastusviraston ulkopuolelle samoin kuin tarkastuskertomuksesta ennen sen lopullista hyväksymistä. 
23 § Pääjohtajan laatu- ja kantelupäällikön tehtävään määräämä virkamies ratkaisee asian valmistelleen tarkastuksen toimintayksikön esittelystä tarkastusvirastolle tehtyä kantelua ja valtiontalouden tarkastusvirastosta annetun lain 17 §:n 2 momentissa säädettyä rikosilmoituksen tekemistä koskevan asian sekä muut asiat, jotka pääjohtaja tai sen tarkastuksen toimintayksikön päällikkö, jolle asia kuuluu, antaa. 
Laatu- ja kantelupäällikön on informoitava asianomaista tarkastuksen toimintayksikön päällikköä ja johdon tuen toimintayksikön päällikköä kantelussa esille tulleista merkittävistä tai periaatteellisista kysymyksistä ennen asian ratkaisemista. 
Asianomaisen tarkastuksen toimintayksikön päällikkö saa yksittäistapauksessa pidättää itselleen ratkaisuvallan kantelu- ja rikosilmoituksen tekemistä koskevassa asiassa, jonka hän on antanut ja joka muutoin kuuluisi laatu- ja kantelupäällikön ratkaistavaksi. 
24 § Hallintoyksikön ja tietoyksikön päällikkö voi ratkaista esittelystä asiat, jotka koskevat:

1) toimialaansa kuuluvia hallinnollisia määräyksiä;

2) toimialaansa kuuluvia lausuntoja, aloitteita ja sekä muita asiantuntijatehtäviä, mikäli asia ei ole laajakantoinen ja merkittävä; 
3) viraston ja yksikön toimialaan kuuluvia hankintoja siten kuin hankintaohjeessa tarkemmin määrätään;
4) sisäisessä budjetissa yksikölle kohdennettujen määrärahojen käyttöä hankintaohjeessa ja matkamääräysten antamista taloussäännössä tarkemmin määrätyllä tavalla; ja
5) matkamääräyksen antamista yksikköönsä kuuluvalle virkamiehelle.
Hallintoyksikön ja tietoyksikön päällikkö voi antaa toimialaansa kuuluvia hallinnollisia ohjeita, päättää yksikön toimintasuunnitelmasta ja yksikön tehtävän toteuttamiseksi tarvittavista hankkeista ja projekteista sekä jollei työjärjestyksessä ole toisin määrätty, yksikköön sijoitettujen virkamiesten työnjaosta ja tehtävistä ilman esittelyä.

25 § Hallintoyksikön päällikkö voi ratkaista esittelystä virkavapautta koskevan asian, johon virkamiehellä on oikeus lain, asetuksen tai virkasopimuksen nojalla.
Lisäksi hallintoyksikön päällikkö voi ratkaista matkamääräyksen antamista pääjohtajalle, tarkastuksen toimintayksiköiden ja tietoyksikön päälliköille sekä laatu- ja kantelupäällikölle koskevan asian. Hallintoyksikön päällikölle matkamääräyksen voi antaa hänen sijaisensa.
26 § Pääjohtajan tehtävään määräämä virkamies voi ratkaista esittelystä muut kuin laajakantoiset ja periaatteellisesti merkittävät tai johtoryhmän jäsentä koskevat asiat, jotka koskevat 
1) yhteydenpitoa ja yhteistyötä Euroopan tilintarkastustuomioistuimen kanssa; ja
2) tarkastusviraston yhteistä kansainvälistä yhteistyötä, 
Lisäksi pääjohtajan määräämä virkamies voi ratkaista asiat, jotka koskevat matkamääräykseen antamista yhteisiin kansainvälisiin toimintoihin osallistuville virkamiehille taloussäännössä tarkemmin määrätyllä tavalla ja sisäisessä talousarviossa kohdennettujen määrärahojen puitteissa.
EU- ja muiden kansainvälisten asioiden ratkaisuista on neuvoteltava asianomaisten toimintayksiköiden sekä tarvittaessa johdon tuen kanssa ja asiat valmistellaan yhteistyössä tarkastuksen toimintayksiköiden kanssa.
Pääjohtajan tehtävään määräämä virkamies voi hallintoyksikön valmistelusta ja neuvoteltuaan tarkastuksen toimintayksiköiden ja muiden yksiköiden päälliköiden kanssa ilman esittelyä ratkaista viraston tilojen käyttöä eri tarkoituksiin sekä henkilöstön sijoittamista työtiloihin koskevat asiat. 

27 § Viranomaisten toiminnan julkisuudesta (621/1999) annetun lain perusteella tarkastusvirastolle osoitetut asiakirja- ja tietopyynnöt ratkaisee julkisten asiakirjojen osalta asiakirjahallintotehtävissä toimiva virkamies. 


Muiden asiakirjojen osalta asiakirja- ja tietopyynnön ratkaisee sen yksikön, jonka tehtäviin asiaa kuuluu, päällikkö esittelystä. Kantelu- ja väärinkäytösilmoituksia koskevissa asioissa asiakirja- ja tietopyynnön ratkaisee laatu- ja kantelupäällikkö esittelystä. 


Valtioneuvoston asetuksen tietoturvallisuudesta valtionhallinnossa 1.7.2010/681 9 §:n 1 momentin 1 ja 2 kohdissa tarkoitettujen I ja II suojaustasoon sekä turvaluokkiin I ja II kuuluvaksi määrättyjen samoin kuin arvopaperimarkkinalainsäädännössä tarkoitettuja sisäpiiritietoja tai muita vastaavia tietoja sisältäviä asiakirjoja koskevat asiakirja- ja tietopyynnöt on siirrettävä pääjohtajan ratkaistavaksi. Pääjohtajan ratkaistavaksi on siirrettävä myös lain soveltamisen kannalta tarkastusvirastossa laajempaa merkitystä koskevat asiakirja- ja tietopyynnöt.


28 § Valtioneuvoston asetuksen tietoturvallisuudesta valtionhallinnossa 1.7.2010/681 9 §:n 1 momentin 1 ja 2 kohdissa tarkoitettujen I - II suojaustasoon sekä turvaluokkiin I ja II kuuluvaksi määrättyjen samoin kuin arvopaperimarkkinalainsäädännössä tarkoitettuja sisäpiiritietoja tai muita vastaavia tietoja sisältävien asiakirjojen käyttöoikeuden antamisesta päättää pääjohtaja esittelystä. Muiden salassa pidettävien asiakirjojen osalta käyttöoikeuden antamisesta päättää pääjohtaja tietoyksikön päällikön esittelystä.
Esittelymenettely

29 § Esittelijänä toimii, jollei toisin ole määrätty, asian valmistellut virkamies. Jos asian on valmistellut useampi virkamies, esittelee asian sen valmistelusta vastannut tai sen pääasiallisesti valmistellut virkamies. Jos edellä tarkoitettu virkamies on estynyt, esittelee asian hänen lähin esimiehensä tai tämän määräämä.

30 § Pääjohtajalle esiteltävään asiaan on saatava asianomaisen tarkastuksen toimintayksikön, hallintoyksikön tai tietoyksikön päällikön dokumentoitu kannanotto. Tarkastuksen toimintayksikön, hallintoyksikön ja tietoyksikön päällikölle esiteltävään asiaan on ennen asian esittelyä saatava esittelijän esimiehen tai jos tehtävän ohjaus kuuluu muulle virkamiehelle, niin tämän virkamiehen dokumentoitu kannanotto. Esittelykannanottoa annettaessa on varmistauduttava siitä, että asia on valmis ratkaistavaksi ja se on valmisteltu laadukkaasti, kaikki asiaan olennaisesti vaikuttavat seikat ja näkökohdat huomioon ottaen ja että asian valmistelussa on tarvittavassa määrässä otettu huomioon viraston sekä muiden tarkastuksen toimintayksiköiden, sekä hallintoyksikön ja tietoyksikön näkökulmat.

31 § Asian ratkaisija allekirjoittaa toimituskirjan ja sen varmentaa asian esittelijä. Jos esittelijä on esittänyt eriävän mielipiteensä, merkitään se tallekappaleeseen.

32 § Jos on epätietoisuutta siitä, kenen ratkaistavaksi asia kuuluu, tai jos ratkaisijaksi määrätty katsoo, että jokin hänen päätösvaltaansa kuuluvan asian laatu sitä vaatii, kysymys asian ratkaisemisesta on saatettava pääjohtajan päätettäväksi.

Voimavara- ja tulosseuranta

33 § Hallintoyksikön tehtävänä on raportoida säännöllisesti johtoryhmälle yksikön tuottamien sekä tarkastuksen toimintayksiköistä sekä tietoyksiköstä koottujen ja analysoitujen tietojen perusteella viraston taloudesta, henkisistä voimavaroista ja työyhteisön tilasta sekä viraston toiminnasta ja tuloksellisuudesta samoin kuin toimittaa johtoryhmälle toiminnan johtamisessa tarvittavat ajantasaiset seurantatiedot ja ennusteet. Tietojen analysoinnista, raportoinnissa ja seurantatietojen toimittamisesta vastaa hallintoyksikön päällikkö.
Strateginen seuranta ja arviointi
34 § Johdon tuen toimintayksikön tehtävänä on raportoida johtoryhmälle muista tarkastuksen toimintayksiköistä, hallintoyksiköstä ja tietoyksiköstä koottujen ja yhteistyössä eri tarkastuksen toimintayksiköiden sekä tieto- ja hallintoyksiköiden kanssa analysoitujen tietojen perusteella laaditut tiedot ja arviot tarkastusviraston strategian, tulostavoitteiden ja tarkastussuunnitelman toteutumisesta, osaamisen ja työyhteisön sekä laadunhallinnan tilasta ja toimivuudesta samoin kuin tehdä tarvittavat toimenpide-ehdotukset. Raportoinnista ja analysoinnista sekä toimenpide-ehdotusten tekemisestä vastaa johdon tuen toimintayksikön päällikkö. 
Tilinpäätös ja vahvistuslausuma

35 § Hallintoyksikön tehtävänä on valmistella tarkastusviraston tilinpäätös ja siihen kuuluva toimintakertomus. Tilinpäätöksen ja toimintakertomuksen esittelijänä toimii hallintoyksikön päällikkö.
Tarkastuksen toimintayksiköiden ja tietoyksikön päälliköiden on annettava hallintoyksikön päällikölle vuosittain 31.1. mennessä johdettavanaan olevan toiminnan ja prosessien osalta arviointi sisäisen valvonnan ja riskienhallinnan tilasta sekä arviointiin perustuva lausuma kehittämisehdotuksineen tarkastusviraston sisäisestä valvonnasta ja riskienhallinnasta annettavan arviointi- ja vahvistuslausuman valmistelua varten. Vahvistuslausuman esittelijänä toimii pääjohtajan tehtävään määräämä virkamies.

Muut tehtävät ja tehtävänjaosta poikkeaminen

36 § Tarkastusviraston virkamies on sen lisäksi, mitä hänen tehtäviinsä työjärjestyksestä tai muusta vahvistetusta työnjaosta kuuluu, tarvittaessa velvollinen suorittamaan ne tehtävät, jotka pääjohtaja hänelle antaa. Tarkastusviraston virkamies on myös velvollinen siitä riippumatta, mitä hänelle työjärjestyksen tai muun vahvistetun työnjaon mukaan kuuluu, tarvittaessa suorittamaan ne tehtävät, jotka hänen esimiehensä tai tarkastuksen toimintayksikön, hallintoyksikön tai tietoyksikön päällikkö alaisenaan olevalle virkamiehelle antavat.

Tarkastusviraston virkamies, joka on työnjaossa tai hankkeen tai projektin asettamispäätöksessä määrätty työskentelemään hankkeessa tai projektissa, on velvollinen suorittamaan tätä varten osoitetun työajan puitteissa hankkeen vetäjän hankkeen toteuttamista varten antamat tehtävät.

37 § Pääjohtaja voi työjärjestyksestä ja muusta vahvistetusta työnjaosta poiketen yksittäistapauksessa siirtää virkamiehen valmisteltavana olevan asian toisen virkamiehen valmisteltavaksi. Tarkastuksen toimintayksikön, hallintoyksikön ja tietoyksikön päällikkö ja asianomaisen virkamiehen esimies voivat ottaa yksittäistapauksessa valmisteltavakseen alaisenaan olevalle virkamiehelle työjärjestyksen ja vahvistetun työnjaon mukaan kuuluvan asian tai siirtää sen toiselle virkamiehelle. Menettelystä on aina varattava asianomaiselle virkamiehelle sekä henkilön esimiehen aloitteesta tehtävästä asian valmistelun siirtämisestä asianosaisen henkilön esimiehen päällikölle tilaisuus tulla kuulluksi.

38 § Tarkastuksen toimintayksiköt, hallintoyksikkö ja tietoyksikkö voivat sopia keskenään yhteisistä hankkeista ja niiden toteuttamisesta sekä voimavarojen käyttämisestä toisen yksikön pääasiallisella vastuulla oleviin tehtäviin.

Virat ja virkojen kelpoisuusvaatimukset

39 § Virat ovat tarkastusviraston yhteisiä ja ne sijoitetaan tarkastus- ja muihin yksiköihin pääjohtajan päätöksellä. Sijoittamista koskeva päätös raukeaa, kun virka tulee avoimeksi.  Mitä edellä on säädetty, koskee myös määräaikaisia tehtäviä.

40 § Yleisenä nimitysperusteena tarkastusviraston virkoihin ovat taito, kyky ja koeteltu kansalaiskunto.

Lisäksi vaaditaan kelpoisuusvaatimuksena:

1) tarkastuksen ylijohtajalta virkaan soveltuva ylempi korkeakoulututkinto ja hyvä perehtyneisyys tarkastus-, arviointi- tai tutkimustoimintaan ja julkiseen talouteen ja valtionhallintoon sekä käytännössä osoitettu johtamistaito ja johtamiskokemusta;

2) esikuntapäälliköltä virkaan soveltuva ylempi korkeakoulututkinto ja hyvä perehtyneisyys suunnittelu- ja kehittämis- tai tarkastus-, arviointi- tai tutkimustoimintaan ja julkiseen talouteen ja valtionhallintoon sekä käytännössä osoitettu johtamistaito ja johtamiskokemusta;
3) muulta kuin 1 kohdassa tarkoitetulta ylijohtajalta virkaan soveltuva ylempi korkeakoulututkinto ja hyvä perehtyneisyys viran tehtäväalaan ja julkiseen talouteen ja valtionhallintoon tai muun yhteisön hallintoon sekä käytännössä osoitettu johtamistaito ja johtamiskokemusta;

4) hallintojohtajalta oikeustieteen maisterin tutkinto ja hyvä perehtyneisyys hallintoyksikön toimialaan kuuluviin tehtäviin sekä käytännössä osoitettu johtamistaito ja johtamiskokemusta;

5) tietojohtajalta virkaan soveltuva ylempi korkeakoulututkinto ja hyvä perehtyneisyys tietovirtojen ja tietämyksen hallintaan, tietohallintoon ja julkiseen talouteen sekä käytännössä osoitettu johtamistaito ja johtamiskokemusta;
6) tilintarkastusjohtajalta ja tuloksellisuustarkastusjohtajalta virkaan soveltuva ylempi korkeakoulututkinto ja hyvä perehtyneisyys tarkastus-, arviointi- tai tutkimustoimintaan ja julkiseen talouteen ja valtionhallintoon sekä käytännössä osoitettu johtamistaito ja johtamiskokemusta;

7) tilintarkastuspäälliköltä ja tuloksellisuustarkastuspäälliköltä virkaan soveltuva ylempi korkeakoulututkinto ja hyvä perehtyneisyys tarkastus-, arviointi- tai tutkimustoimintaan ja julkiseen talouteen ja valtionhallintoon sekä käytännössä osoitettu johtamistaito;

8) johdon asiantuntijalta virkaan soveltuva ylempi korkeakoulututkinto ja hyvä perehtyneisyys julkiseen talouteen ja valtionhallintoon sekä käytännössä osoitettu johtamistaito;

9) tietohallintopäälliköltä virkaan soveltuva ylempi korkeakoulututkinto ja hyvä perehtyneisyys tehtävän toimialaan sekä käytännössä osoitettu johtamistaito;

10) tilintarkastusneuvokselta ja tuloksellisuustarkastusneuvokselta virkaan soveltuva ylempi korkeakoulututkinto ja hyvä perehtyneisyys tarkastus-, arviointi- tai tutkimustoimintaan sekä julkiseen talouteen ja valtionhallintoon sekä tehtävien sitä edellyttäessä käytännössä osoitettu johtamistaito;

11) finanssihallintoneuvokselta virkaan soveltuva ylempi korkeakoulututkinto ja hyvä perehtyneisyys julkiseen talouteen, valtionhallintoon ja taloudenhoitoon sekä tehtävien sitä edellyttäessä käytännössä osoitettu johtamistaito;

12) viestintäpäälliköltä ja viestintäneuvokselta virkaan soveltuva ylempi korkeakoulututkinto ja perehtyneisyys julkiseen talouteen ja valtionhallintoon sekä hyvä perehtyneisyys viestintään ja käytännössä osoitettu johtamistaito;
13) johtavalta tilintarkastajalta ja johtavalta tuloksellisuustarkastajalta virkaan soveltuva ylempi korkeakoulututkinto ja hyvä perehtyneisyys tarkastus-, arviointi- tai tutkimustoimintaan sekä julkiseen talouteen ja valtion- tai muun yhteisön hallintoon;
14) johtavalta it-järjestelmätarkastajalta virkaan soveltuva ylempi korkeakoulututkinto ja hyvä perehtyneisyys tarkastustoimintaan viran tehtäväalalla sekä julkiseen talouteen ja valtion- tai muun yhteisön hallintoon;

15) johtavalta finanssihallintoasiantuntijalta virkaan soveltuva ylempi korkeakoulututkinto ja hyvä perehtyneisyys julkiseen talouteen ja valtion- tai muun yhteisön taloudenhoitoon sekä viran tehtäväalaan;
16) johtavalta lainsäädäntöasiantuntijalta oikeustieteen maisterin tutkinto ja hyvä perehtyneisyys julkiseen talouteen sekä valtion- tai muun yhteisön hallintoon ja viran tehtäväalaan;
17) johtavalta hallintoasiantuntijalta virkaan soveltuva ylempi korkeakoulututkinto ja hyvä perehtyneisyys julkiseen hallintoon sekä valtion- tai muun yhteisön hallinnon erityisalueeseen;

18) johtavalta viestintäasiantuntijalta virkaan soveltuva ylempi korkeakoulututkinto ja hyvä perehtyneisyys viestintään sekä perehtyneisyys julkiseen hallintoon ja talouteen sekä tehtävän sitä edellyttäessä käytännössä osoitettu johtamistaito;

19) johtavalta projektiasiantuntijalta virkaan soveltuva ylempi korkeakoulututkinto ja hyvä perehtyneisyys viran tehtäväalaan sekä tehtävän sitä edellyttäessä käytännössä osoitettu johtamistaito;

20) johtavalta tietohallintoasiantuntijalta virkaan soveltuva ylempi korkeakoulututkinto ja hyvä perehtyneisyys viran tehtäväalaan sekä tehtävän sitä edellyttäessä käytännössä osoitettu johtamistaito:

21) johtavalta It-asiantuntijalta virkaan soveltuva ylempi korkeakoulututkinto ja hyvä perehtyneisyys viran tehtäväalaan sekä tehtävän sitä edellyttäessä käytännössä osoitettu johtamistaito:
22) ylitarkastajalta virkaan soveltuva ylempi korkeakoulututkinto ja perehtyneisyys tarkastus-, arviointi- tai tutkimustoimintaan sekä julkiseen talouteen ja valtion- tai muun yhteisön hallintoon;
23) finanssihallintoasiantuntijalta virkaan soveltuva ylempi korkeakoulututkinto ja perehtyneisyys julkiseen talouteen sekä viran tehtäväalaan;

24) lainsääsäädäntöasiantuntijalta oikeustieteen maisterin tutkinto ja perehtyneisyys viran tehtäväalaan;
25) hallintoasiantuntijalta virkaan soveltuva ylempi korkeakoulututkinto ja perehtyneisyys viran tehtäväalaan;
26) viestintäasiantuntijalta virkaan soveltuva ylempi korkeakoulututkinto ja perehtyneisyys viran tehtäväalaan;

27) tietohallintoasiantuntijalta virkaan soveltuva ylempi korkeakoulututkinto ja perehtyneisyys viran tehtäväalaan;

28) finanssiasiantuntijalta virkaan soveltuva ylempi korkeakoulututkinto;

29) It-asiantuntijalta virkaan soveltuva ylempi korkeakoulututkinto;

30) projektiasiantuntijalta virkaan soveltuva ylempi korkeakoulututkinto tai tehtävään soveltuva koulutus ja se, että asianomainen on aikaisemmalla toiminnallaan osoittanut omaavansa sellaisen taidon ja kyvyn, jota tehtävän menestyksellinen hoitaminen edellyttää; ja.
31) muilta soveltuva koulutus tai se, että asianomainen on aikaisemmalla toiminnallaan osoittanut omaavansa sellaisen taidon ja kyvyn, jota tehtävän menestyksellinen hoitaminen edellyttää.

Lisäksi yhden ylijohtajan, esikuntapäällikön tai johdon asiantuntijan ja yhden johtavan tuloksellisuustarkastajan sekä yhden johtavan tilintarkastajan tulee olla oikeustieteen maisterin tutkinnon suorittanut.
Yhteistoiminta
41 § Tarkastusviraston ja henkilöstön välisessä yhteistoiminnassa noudatetaan eduskunnan yhteistoimintaohjeita (hyväksytty 7.12.1989). Tarkastuksen toimintayksiköt, hallintoyksikkö ja tietoyksikkö ja tarkastusryhmät käsittelevät järjestämissään tilaisuuksissaan henkilöstönsä kanssa toimintaansa kuuluvia asioita. 

Henkilökunnalle järjestetään säännöllisesti pääjohtajan info-tilaisuuksia sekä tarvittaessa muita tiedotus- ja keskustelutilaisuuksia. Lisäksi henkilökunnalla on mahdollisuus tehdä aloitteita ja esityksiä tarkastusviraston toiminnan kehittämiseksi tätä tarkoitusta varten olevaan sähköpostiosoitteeseen.

Pääjohtaja ja yksikkönsä osalta tarkastuksen toimintayksiköiden, hallintoyksikön sekä tietoyksikön päälliköt käsittelevät säännöllisesti tarkastusvirastossa edustettuina olevien virkamiesyhdistysten johdon ja luottamusmiesten kanssa työnantajan ja virkayhdistysten väliseen yhteistoimintaan kuuluvia asioita.

Muut määräykset

42 § Milloin tarkastusviraston virkamies kutsutaan kuultavaksi tarkastusviraston toimialaan kuuluvassa asiassa eduskunnan valiokuntaan tai häneltä pyydetään kuulemista varten ennalta tietoja, hänen on ilmoitettava asiasta johdon tuen toimintayksikön päällikölle, asianosaisen henkilön toiminta- tai muun yksikön, päällikölle sekä lähimmälle esimiehelleen. Virkamiehen on valmisteltava ja suoritettava valiokunnassa kuulemista koskevat asiat kiireellisesti. Mikäli virkamies antaa valiokunnalle kirjallisen tai sähköisen esityksen asiassa, on se annettava hyvissä ajoin ennen valiokuntaan toimittamista tarkistettavaksi pääjohtajalle, johdon tuen toimintayksikön päällikölle ja asianomaisen henkilön toiminta- tai muun yksikön päällikölle.

.

43 § Pääjohtaja voi vahvistaa tarkastuksen toimintayksiköiden, hallintoyksikön ja tietoyksikön päälliköiden sekä laatu- ja kantelupäällikön vuosilomat. Pääjohtajan vuosiloman voi vahvistaa hallintoyksikön päällikkö. Vähäisistä muutoksista näihin vahvistettuihin lomiin ja sekä muuna aikana pidettävästä vuosilomasta voi päättää hallintoyksikön päällikkö.

Tarkastuksen toimintayksiköiden, hallintoyksikön ja tietoyksikön päälliköt voivat vahvistaa alaistensa vuosilomat. Vähäisistä muutoksista vahvistettuun vuosilomaan sekä muuna aikana pidettävästä vuosilomasta voi päättää myös päällikön määräämä muu esimies.


44 § Tarkastustehtävää suorittavalla virkamiehellä tulee olla tarkastusviraston antama henkilötodistus, joka virkasuhteen päätyttyä palautetaan hallintoyksikön päällikölle.

45 § Valtiontalouden tarkastusvirastosta annetun lain 8 §:n mukaan tarkastusvirastossa on neuvottelukunta, jonka jäsenten kutsumista ja palkkioita koskevat asiat valmistelee ja esittelee hallintoyksikön päällikkö.

46 § Työjärjestyksen soveltamisesta antaa tarvittaessa tarkemmat ohjeet pääjohtaja.
Voimaantulo

47 § Työjärjestyksen 2 §:n 2 momentin 3 - 4 kohtien ja 3 §:n 2 momentin 6 kohdan voimaantulon ajankohdasta päätetään erikseen. Kanteluasiat ja väärinkäytösilmoitukset käsitellään siihen saakka tuloksellisuustarkastuksen toimintayksikössä.

48 § Sen estämättä, mitä 40 §:n 2 momentissa säädetään kelpoisuusvaatimuksena vaadittavasta ylemmästä korkeakoulututkinnosta, tarkastusviraston virkoihin voidaan nimittää henkilö, joka oli tämän työjärjestyksen voimaan tullessa tarkastusviraston vakinaisessa ylitarkastajan, johtavan tilin- tai tuloksellisuustarkastajan, tai tilin- tai tuloksellisuustarkastuspäällikön virassa.

